Rairuoho

Kysymys: Missä ovat rairuohon juuret?

Vastaus: Juuret ovat englannin kielessä, jossa kyseisen heinän nimenä on ryegrass. Kyseessä on osittainen käännöslaina: alkuosa on lainaa ja jälkiosa käännöstä. Englanninkielinen nimitys on muunnos muodosta raygrass, jonka alkuosa taas luultavasti pohjautuu ranskan kautta latinaan. Nimityksellä ryegrass ei siis ole mitään tekemistä ruista tarkoittavan rye-sanan kanssa.

Tätä heinää ja lähinnä lajia Lolium perenne eli englanninraiheinää on viljelty etenkin Isossa-Britanniassa paljon rehuksi ja nurmeksi. Sitä on mukana monissa nurmikonsiemenseoksissa. Siemenet itävät nopeasti, ja itävyysprosentti on suuri, joten siitä on tullut suosittu pääsiäiskoriste. Rairuohon kasvatus yleistyi Suomessa 1960-luvulla.

Kirsti Aapala